กรมอนามัย ชวนคนไทยทำความสะอาดบ้านรับปีใหม่ไทย สร้างกิจกรรมในครอบครัว สร้างสภาพแวดล้อมที่ดีภายในบ้าน
นายแพทย์สุวรรณชัย วัฒนายิ่งเจริญชัย อธิบดีกรมอนามัย เปิดเผยว่า เทศกาลสงกรานต์ถือเป็นวันปีใหม่ไทย เป็นวันเริ่มต้นสิ่งดีๆ เข้ามาในชีวิต ประกอบกับช่วงนี้ที่มีสถานการณ์การระบาดของโรคโควิด-19 ระลอกใหม่ในประเทศไทย การใช้เวลาช่วงนี้จัดพื้นที่ในบ้านหรืออาคารที่พักอาศัยให้สะอาด นอกจากจะเป็นการสร้างกิจกรรมในครอบครัวแล้ว ยังช่วยป้องกันและลดความเสี่ยงต่อการแพร่ระบาดของโรคโควิด-19 ซึ่งการทำความสะอาดบ้าน สามารถปฏิบัติได้ง่ายๆ 5 ขั้นตอนคือ  เก็บสิ่งของเครื่องใช้ภายในบ้าน โดยจัดวางของที่จำเป็นให้เป็นระเบียบ ง่ายต่อการนำไปใช้และไม่ควรเก็บสะสมสิ่งของที่ไม่จำเป็นไว้จนเกินสมควร เพื่อลดการสะสมของโรค กวาดหยากไย่ ฝุ่นละอองและเศษขยะทั้งภายในบ้านและบริเวณโดยรอบ เช็ดถูคราบสกปรก ทำความสะอาดให้ทั่วถึง โดยเน้นบริเวณที่มีการสัมผัสร่วมกันบ่อยๆ และจุดเสี่ยงอื่นๆ ด้วยน้ำยาฟอกขาว ล้างทำความสะอาดส้วมด้วยน้ำยาล้างห้องน้ำอย่างสม่ำเสมอ และคัดแยกขยะตามประเภทในกรณีที่พักอาศัยประเภทอาคารพักอาศัยรวม เช่น แฟลต อพาร์ตเมนท์ คอนโดมิเนียม ควรเน้นการทำความสะอาดบริเวณที่มีการสัมผัสร่วมกันบ่อยๆ ขอให้ร่วมกันปฏิบัติตามมาตรการในการจัดการที่พักอาศัย ดูแลทำความสะอาดร่วมกันอย่างเคร่งครัดเพื่อความปลอดภัยในห้องพักตนเองและป้องกันให้กับผู้ร่วมพักอาศัยในอาคารเดียวกันด้วย